Document ID: 31980R2940

31980R2940
L 305/17
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2940/80 НА КОМИСИЯТА
от 13 ноември 1980 година
за изменение на Регламент (ЕИО) № 1963/79 относно установяване на подробни правила за прилагане на възстановяване при производство за маслиново масло, използвано в производството на определени консервирани храни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент 136/66/ЕИО на Съвета от 22 септември 1966 г. относно създаване на обща организация на пазара на масла и мазнини (1), последно изменен с Регламент (ЕИО) № 1917/80 (2),
като взе предвид Регламент (ЕИО) № 2749/78 на Съвета от 23 ноември 1978 г. относно търговията с масла и мазнини между Общността и Гърция (3),
като взе предвид Регламент (ЕИО) № 591/79 на Съвета от 26 март 1979 г. относно установяване на общи правила за възстановяване при производство за маслиново масло, използвано в производството на определени консервирани храни (4), и по-специално член 9 от него,
като има предвид, че член 4, параграф 1 и член 5, параграф 2 от Регламент (ЕИО) № 591/79 предвиждат, че маслиновото масло, произведено в Общността и използвано за производството на консервирани продукти, следва да отговаря на условията за възстановяване при производство плюс сумата на помощта за потребление, валидна в деня на прилагане на възстановяването;
като има предвид, че маслиновото масло с произход от Общността, използвано за производството на консервирани продукти и купувано от производителите в опаковки, чието нетно съдържание не превишава пет литра, е изпълнило изискванията за получаване на помощ за потребление, предвидена в член 11 от Регламент 136/66/ЕИО; като има предвид, че съответно само маслиново масло, произведено в Общността и закупено на едро от производители на консервирани храни, може да отговаря на изискванията за получаване на възстановяване при производство, посочено в член 4, параграф 1 и член 5, параграф 2 от Регламент (ЕИО) № 591/79; като има предвид, че Регламент (ЕИО) № 1963/79 (5) следва да бъде съответно изменен;
като има предвид, че предвидените в настоящия регламент мерки са в съответствие със становището на Управителния комитет по масла и мазнини,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 1963/79 се изменя, както следва:
1.
В член 1, буква а) се заменя със следния текст:
„а)
количеството маслиново масло, класифицирано по произход и представяне, постъпило в предприятието;“
2.
Добавя се следният член 9а:
„Член 9а
За целите на изчисляване на сумата за възстановяване се прилагат разпоредбите на член 4, параграф 1, алинея втора или на член 5, параграф 2 от Регламент (ЕИО) № 591/79, само ако маслиновото масло, използвано за производството на консерви, е било произведено в рамките на Общността и закупено от производителя в опаковки с нетно съдържание, надвишаващо пет литра.“
Член 2
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 ноември 1980 година.

Labels: 17
6